b'\n_START_ARTICLE_\nKes\xc3\xa4rakkaus\n_START_SECTION_\nTarina\n_START_PARAGRAPH_\nAlex Nelka rakastuu 18-vuotisp\xc3\xa4iv\xc3\xa4n\xc3\xa4\xc3\xa4n kaupungilla tapaamaansa salamyhk\xc3\xa4iseen Aliceen. Pian tytt\xc3\xb6 katoaa Alexin el\xc3\xa4m\xc3\xa4st\xc3\xa4 silm\xc3\xa4nr\xc3\xa4p\xc3\xa4yksess\xc3\xa4, mutta nuorukainen alkaa etsi\xc3\xa4 t\xc3\xa4t\xc3\xa4. Alex l\xc3\xb6yt\xc3\xa4\xc3\xa4 tyt\xc3\xb6n toiselta puolelta maapalloa, Uudesta-Kaledoniasta, jossa h\xc3\xa4nelle selvi\xc3\xa4\xc3\xa4, ett\xc3\xa4 Alicella on siell\xc3\xa4 perhe ja h\xc3\xa4nen entinen poikayst\xc3\xa4v\xc3\xa4 Jess. Alex j\xc3\xa4\xc3\xa4 asumaan Uuteen-Kaledoniaan yst\xc3\xa4viens\xc3\xa4 L\xc3\xa9on ja Evan kanssa. V\xc3\xa4hitellen Alice alkaa kiinty\xc3\xa4 Alexiin ja heist\xc3\xa4 tulee pari, mutta Jess yritt\xc3\xa4\xc3\xa4 pilata suhteen kaikilla mahdollisilla konsteilla. Yhdess\xc3\xa4 pari ker\xc3\xa4\xc3\xa4 kasap\xc3\xa4in unohtumattomia muistoja ja kokemuksia, mutta ne tuhoutuvat, kun Alex katoaa salaper\xc3\xa4isesti. Alice k\xc3\xa4y l\xc3\xa4pi vaikeaa aikaa ja on hyvin surullinen Alexin katoamisesta. H\xc3\xa4n tekee yst\xc3\xa4vineen kaikkensa l\xc3\xb6yt\xc3\xa4\xc3\xa4kseen Alexin. Samoihin aikoihin Alexin lapsuudenyst\xc3\xa4v\xc3\xa4 Sam tulee sekoittamaan pakkaa, ja v\xc3\xa4hitellen, hitaasti, mutta varmasti Alice ja Sam rakastuvat._NEWLINE_Kyl\xc3\xa4n professori Guiloux tekee tutkimusta eri heimoista ja h\xc3\xa4n lupautuu ottamaan Alicen mukaan projektiinsa. Lopulta projektiin osallistuu professori Guilouxin ja Alicen lis\xc3\xa4ksi viel\xc3\xa4 Sam, L\xc3\xa9o ja Maxine. Monimutkaisten ja vaarallisten esteiden yli ryhm\xc3\xa4 selvi\xc3\xa4\xc3\xa4 saarille ja he p\xc3\xa4\xc3\xa4sev\xc3\xa4t tutustumaan heimoihin. Yht\xc3\xa4kki\xc3\xa4 paikalle pamahtaa Samin entinen tytt\xc3\xb6yst\xc3\xa4v\xc3\xa4 Victoria, joka yritt\xc3\xa4\xc3\xa4 havitella Samia takaisin itselleen, mutta tuloksetta. Victoria palaa takaisin Ranskaan, mutta vaikeudet eiv\xc3\xa4t lopu. Kaikki muut p\xc3\xa4\xc3\xa4sev\xc3\xa4t l\xc3\xa4htem\xc3\xa4\xc3\xa4n takaisin Noum\xc3\xa9aan, mutta Sam j\xc3\xa4tt\xc3\xa4\xc3\xa4 itsens\xc3\xa4 pantiksi n\xc3\xa4ytt\xc3\xa4\xc3\xa4kseen Alicelle kuinka paljon h\xc3\xa4n t\xc3\xa4t\xc3\xa4 rakastaa. Alice tajuaa, ett\xc3\xa4 heid\xc3\xa4t on tarkoitettu yhteen ja h\xc3\xa4n p\xc3\xa4\xc3\xa4tt\xc3\xa4\xc3\xa4 l\xc3\xa4hte\xc3\xa4 Samin luokse heimosaarelle. Juuri kun Alicen pienkone on l\xc3\xa4htenyt lentokent\xc3\xa4lt\xc3\xa4, L\xc3\xa9o saa h\xc3\xa4kellytt\xc3\xa4v\xc3\xa4n puhelun Alexin l\xc3\xb6ytymisest\xc3\xa4.'